בסיפור בבל מתוארת התאגדותם של הנודדים הרוצים להתיישב בבקעה, לבנות עיר ובה גורד שחקים שמגיע השמימה "פן נפוץ על פני כל הארץ" (בראשית, י"א, פס' ו'). בתגובה למעשיהם, ה' מבלבל את שפתם, שעד כה הייתה אחידה, ומפזרם במרחב (בראשית, י"א, פס' א'-ט'). "מטרת הבנייה לא הייתה לצרכי הקיום הפיזיים אלא ע"מ לעשות שם למקימים, להנציח את כוחם של הבונים וכך להגיע לחיי תהילה ונצח" (פז,2012). הבונים רצו לשמר את כוחם ואף לתחום את האחדות בתוך גבולות מוגדרים עליהם הם יכולים לשלוט. ד"ר הכהן מציג במאמרו את הפירוש שמציע הנצי"ב מוולוז'ין שלפיו, המצב הקיים בבל מהווה סכנה לשלילת חופש הדעה והביטוי שמתאר את ביטולן של קבוצות מסוימות בחברה (הכהן, 2006).

מתוך: הכהן, א' (2006). **אתר כיפה /**  פז, א' (2012). מתוך: אתר **מקראנ.**

**שאלות לדיון**

**מה מגדל בבל מייצג ביחס לסיפור המקראי?**

**מה משמעות העונש על בניית המגדל?**

**מה אנחנו יכולים/ות ללמוד מסיפור מגדל בבל?**

**לאיזו פרשנות הכי התחברתם/ן? מדוע?**

**בעקבות סיפור מגדל בבל, ה' מבלבל את שפת בני האדם, וגורם לפיזורם על פני כל הארץ. מדוע ה' מפר את האחדות שבין בני האדם? האם יתכן שהאחדות היא דבר שלילי?**

סיפור מגדל בבל מתאר שינוי משמעותי שחל באנושות:

בבריאת האדם ה' ברך אותו "פרו ורבו ומילאו את הארץ" (א', כח). ומכך אנו למדים שהמצב הטבעי והרצוי הוא שבני האדם יהיו מפוזרים על פני כל הארץ וימלאו אותה בישוביהם. יחד עם זאת, היתה לכל האנושות "שפה אחת ודברים אחדים" (א). כלומר: לשון אחידה ודרך חיים משותפת. האחדות הזו היתה חיובית ואידיאלית, והיתה אמורה ליצור שיתוף פעולה מפרה בין כל העמים, התרבויות והקבוצות השונות הפזורות וממלאות את כל הארץ. אחדות בני האדם ושיתוף הפעולה ביניהם היה אמור להתמקד במקור האחדות (ה' אחד), ולהביא את כל בני האדם בעולם לעבוד את ה'.

אולם, כמה דורות לאחר המבול, בני האדם הסתנוורו מהכוח הרב הטמון באחדות, וניסו לרתום אותה להתאגדות אנושית, שמטרתה איננה לעבוד את ה' אלא להגדיל את כוחם: "הבה נבנה לנו עיר ומגדל וראשו בשמים ונעשה לנו שם פן נפוץ על פני כל הארץ" (ד) – בני האדם מתנגדים לתכנית האלוקית, של התפזרות על פני כל הארץ, ומטרתם היא "לעשות שם" לעצמם (במקום לה'). בכך דימו למרוד בה' ולהמליך את עצמם כאלוהות אנושית.

את המצב הזה ה' מעוניין למנוע, מפני שאין קיום לעולם כאשר הוא מורד בה'. ה' 'נאלץ' לוותר על התקשורת החיובית שבין העמים כדי להפר את האחדות השלילית שנוצרה בין בני האדם. הפרת האחדות תמנע את המרידה המשותפת של כל בני האדם בה', ובכך תאפשר המשך קיום למין האנושי ולעולם כולו. נמצא אם כן, שהפיזור אינו עונש, אלא הוא המצב הטבעי והבריא. ובלבול השפות הוא שינוי מהותי שה' עשה בעולם, מתוך הבנה שהאנושות עדיין לא הגיעה לשלב הרצוי בו היא משתמשת באחדות למטרות חיוביות, כרצון ה'.  לעתיד לבא, תחזור האחדות בין העמים כולם, והאחדות הזו תנוצל באופן חיובי, לעבודת ה', כפי שמנבא צפניה ([צפניה ג', ט](https://www.sefaria.org/Zephaniah.3.9?lang=he&utm_source=hatanakh.com&utm_medium=sefaria_linker)): "כִּי אָז אֶהְפֹּךְ אֶל עַמִּים שָׂפָה בְרוּרָה לִקְרֹא כֻלָּם בְּשֵׁם ה' לְעָבְדוֹ שְׁכֶם אֶחָד".

**בבל/ נועה גולדנסקי**

גם אם כאן השביל מתפצל
גם אם המגדל שבנינו נופל
גם אם כל מה שנטענו נובל
בבל

היתה לנו שפה
ודברים אחדים
היו מילים
לדברים הפשוטים
אחרי אלפיים שנות
הערך השתנה
אם נעצור נוכל לשאול
מה היתה הכוונה

מה היתה הכוונה כשאמרנו צדק צדק
למה כשאמרנו בצלם נברא
איך אפשר להבין
שונה את אהבת
ואהבת בן אדם
זו כל התורה כולה

אם שואלים אותי
עוד לא הזמן להתקפל
לאן אתה מביט כשהאופק מתערפל
בבל

זה עצוב שהשביל התפצל
כל מה שבנינו נופל
אם כל מה שהצמחנו נובל
אז מה היא האמת
את מי אני שואל
ממשיך להתבלבל
אתה רוצה לרדת או להשאר
לאן אני אלך
אין לי שום מקום אחר
תגיד אתה לא זוכר
כבר היית מהגר
המילים אותן מילים
אבל מה אני אומר

**המחאה החברתית: מגדל בבל מודרני/ חני בירן**

"המגדל מסמל גם את אבדן השאלה ואת אבדן היכולת להטיל ספק, המגדל סותם את מרחב הצמיחה ואת האפשרות לפלורליזם . הוא נבנה על יסודות פגומים ועל כן לא יוכל להחזיק מעמד. האומניפוטנט הוא אחד ואין לו דיאלוג עם השונה ממנו ועל כן צמיחתו מאבדת את החיות והתנועה ונעשית חסרת גוון וטעם. חברות טוטאליטאריות סובלות מאבדן הספק ומהדבקות באמת אחת. הדוגמה המודרנית הכי קשה לתופעה זו היא החברה הנאצית בה שלטה אמת אחת קיצונית ומפלצתית.. מגדל בבל חוזר , אם כן, לאורך ההיסטוריה. סמל פאלי, הירארכי, אחיד המסמל דרך אחת בלבד. על כן , אפשר לומר שהעונש שמעניש אלוהים את אנשי בבל, הוא בעצם סוג של תיקון. אלוהים מפרק את המגדל כדי לגלות את השונויות. מה שנראה כהרס, הוא בעצם צמיחה. מה שנראה כקטסטרופה הוא בעצם שינוי קטסטרופי. שינוי שיביא לצמיחת שפות וצמיחת תרבויות , שינוי המחזיר לאיזון את החיבור בין היחיד לקבוצה. במגדל הגבוה והאחיד נעלמו השונויות ונוצרה פנטסיה של כוח אין סופי. בסיפור התנכי, אלוהים שולח את האדם להתחיל מהתחלה. ליצור שפות. להכיר במגבלותיו. האדם הרוצה להיות יודע כל נענש במפלה ובגרוש. אך דווקא דרך המשברים הללו, חלה צמיחה מחודשת חזקה ועמוקה מקודמתה".

**סיפור בבל-בראשית יא'**

**א** וַיְהִי כָל-הָאָרֶץ שָׂפָה אֶחָת וּדְבָרִים אֲחָדִים.  **ב** וַיְהִי בְּנָסְעָם מִקֶּדֶם וַיִּמְצְאוּ בִקְעָה בְּאֶרֶץ שִׁנְעָר וַיֵּשְׁבוּ שָׁם.  **ג** וַיֹּאמְרוּ אִישׁ אֶל-רֵעֵהוּ הָבָה נִלְבְּנָה לְבֵנִים וְנִשְׂרְפָה לִשְׂרֵפָה וַתְּהִי לָהֶם הַלְּבֵנָה לְאָבֶן וְהַחֵמָר הָיָה לָהֶם לַחֹמֶר.  **ד** וַיֹּאמְרוּ הָבָה נִבְנֶה-לָּנוּ עִיר וּמִגְדָּל וְרֹאשׁוֹ בַשָּׁמַיִם וְנַעֲשֶׂה-לָּנוּ שֵׁם  פֶּן-נָפוּץ עַל-פְּנֵי כָל-הָאָרֶץ.  **ה** וַיֵּרֶד יְהוָה לִרְאֹת אֶת-הָעִיר וְאֶת-הַמִּגְדָּל אֲשֶׁר בָּנוּ בְּנֵי הָאָדָם.  **ו** וַיֹּאמֶר יְהוָה הֵן עַם אֶחָד וְשָׂפָה אַחַת לְכֻלָּם וְזֶה הַחִלָּם לַעֲשׂוֹת וְעַתָּה לֹא-יִבָּצֵר מֵהֶם כֹּל אֲשֶׁר יָזְמוּ לַעֲשׂוֹת.  **ז** הָבָה נֵרְדָה וְנָבְלָה שָׁם שְׂפָתָם אֲשֶׁר לֹא יִשְׁמְעוּ אִישׁ שְׂפַת רֵעֵהוּ.  **ח** וַיָּפֶץ יְהוָה אֹתָם מִשָּׁם עַל-פְּנֵי כָל-הָאָרֶץ וַיַּחְדְּלוּ לִבְנֹת הָעִיר.  **ט** עַל-כֵּן קָרָא שְׁמָהּ בָּבֶל כִּי-שָׁם בָּלַל יְהוָה שְׂפַת כָּל-הָאָרֶץ וּמִשָּׁם הֱפִיצָם יְהוָה עַל-פְּנֵי כָּל-הָאָרֶץ.